*Projekts*

LATVIJAS REPUBLIKAS MINISTRU KABINETS

2017.gada Noteikumi Nr.

Rīgā (prot. Nr. .§)

**Noteikumi par iekšējās kontroles sistēmas pamatprasībām**

**korupcijas un interešu konflikta riska novēršanai publiskas personas institūcijā**

*Izdoti saskaņā ar* [*likuma*](http://www.likumi.lv/doc.php?id=63545) *Par interešu konflikta*

*novēršanu valsts amatpersonu darbībā 20.panta astoto daļu*

1. Noteikumi nosaka iekšējās kontroles sistēmas pamatprasības korupcijas un interešu konflikta riska (turpmāk – korupcijas risks) novēršanai publiskas personas institūcijā (turpmāk – institūcija).
2. Institūcijas vadītājs vai viņa pilnvarota persona nodrošina iekšējās kontroles sistēmas korupcijas riska novēršanai izveidi, pilnveidošanu un uzturēšanu.
3. Lai nodrošinātu iekšējās kontroles sistēmas korupcijas riska novēršanai izveidi, pilnveidošanu un uzturēšanu, institūcijas vadītājs vai viņa pilnvarota persona var izveidot iekšējās kontroles struktūrvienību vai pilnvarot šīs darbības veikt kādu institūcijas struktūrvienību vai darbinieku.
4. Institūcijas vadītājs vai viņa pilnvarota persona izveido tādu iekšējās kontroles sistēmu korupcijas riska novēršanai, kura:
   1. ir efektīva, lietderīga un ekonomiska, vērsta uz institūcijas mērķu sasniegšanu, efektīvi izmantojot pieejamos resursus;
   2. nodrošina savlaicīgu procedūru nepilnību un darbinieku pieļauto pārkāpumu identificēšanu un novēršanu;
   3. nodrošina informācijas (datu) aizsardzību pret prettiesisku rīcību ar to, tajā skaitā neatļautu tās izpaušanu.
5. Lai nodrošinātu iekšējās kontroles sistēmas korupcijas riska novēršanai darbību, institūcijas vadītājs vai viņa pilnvarota persona:
   1. izveido institūcijas kontroles vidi, kas ir vērsta uz korupcijas risku novēršanu;
   2. identificē, analizē un novērtē korupcijas riskus;
   3. nosaka, ievieš un īsteno pasākumus korupcijas riska novēršanai;
   4. īsteno informācijas apriti un komunikāciju par korupcijas risku novēršanu;
   5. nodrošina darbinieku izglītošanu par korupcijas un interešu konflikta jautājumiem;
   6. nodrošina iekšējās kontroles sistēmas korupcijas riska novēršanai uzraudzību.
6. Lai nodrošinātu institūcijas kontroles vides izveidošanu un korupcijas risku identificēšanu, analīzi un novērtēšanu, institūcijas vadītājs vai viņa pilnvarota persona:
   1. izvērtē, vai institūcijā ir noteikti katra darbinieka amata pienākumi, pilnvaru robežas, lēmumu pieņemšanas kārtība, atbildība, kā arī lēmumu pēcpārbaudes kārtība;
   2. identificē funkcijas vai darbības jomas, vai procesus institūcijā, kas ir pakļauti korupcijas riskam, identificējot korupcijas riskam pakļautos amatus;
   3. identificē korupcijas riskus, izvērtējot riska iestāšanās iespējamību (varbūtību) un tā ietekmi iestāšanās gadījumā (radītās sekas), ņemot vērā pastāvošos kontroles mehānismus;
   4. apstiprina institūcijas ētikas principus, kas ir saistoši visiem institūcijas darbiniekiem.
7. Lai nodrošinātu pasākumu korupcijas riska novēršanai noteikšanu, ieviešanu un īstenošanu, institūcijas vadītājs vai viņa pilnvarota persona:
   1. pēc korupcijas risku identificēšanas, analīzes un novērtēšanas nosaka pasākumus korupcijas riska novēršanai;
   2. ne retāk kā reizi trijos gados pārskata šo noteikumu 6.punktā noteikto un izvērtē pasākumu korupcijas riska novēršanai izpildi, īstenoto pasākumu efektivitāti un lietderību, un lemj par izmaiņu nepieciešamību iekšējās kontroles sistēmā, izvērtējot, vai:
      1. īstenojot attiecīgos pasākumus korupcijas riska novēršanai, korupcijas riska iespējamība nav palielinājusies, kā arī iespējamais korupcijas risks nav iestājies;
      2. noteiktie pasākumi korupcijas riska novēršanai ir veikti lietderīgi, mērķi sasniedzot ar iespējami mazāku resursu (tajā skaitā finanšu) izlietojumu;
   3. iekšējos normatīvos aktos nosaka:
      1. kārtību, kā darbiniekiem ir jārīkojas gadījumos, kad tie vēlas ziņot par iespējamiem pārkāpumiem (tajā skaitā iespējamām koruptīvām darbībām), ietverot pasākumus, lai nodrošinātu ziņotāja anonimitāti un aizsardzību;
      2. kārtību, kādā institūcijas valsts amatpersonas paziņo par savu atrašanos interešu konflikta situācijā, kā arī kārtību, kādā interešu konflikta situācijā esošās valsts amatpersonas funkcijas izpildei tiek nodotas citai valsts amatpersonai;
      3. amatu savienošanas atļauju izsniegšanas kārtību, tajā skaitā nosakot šo atļauju pārskatīšanas kārtību, izvērtējot, vai nav mainījušies tiesiskie un faktiskie apstākļi, kuri pastāvēja atļaujas izsniegšanas brīdī un vai valsts amatpersonas konkrētā amatu savienošana joprojām nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.
8. Kapitālsabiedrības reizi gadā un ne vēlāk kā 3 mēnešus pēc gada pārskata apstiprināšanas publisko informāciju tīmekļa vietnē par iepriekšējā gadā kapitālsabiedrības veiktajiem pasākumiem korupcijas riska novēršanai.
9. Lai nodrošinātu informācijas apriti un komunikāciju par korupcijas riska novēršanu, institūcijas vadītājs vai viņa pilnvarota persona nodrošina darbinieku iepazīstināšanu ar institūcijas vadības dokumentiem, iekšējiem normatīvajiem aktiem un noteiktajiem ētikas principiem attiecīgajā institūcijā.
10. Lai izglītotu darbiniekus, kuru amats pakļauts korupcijas riskam, par korupcijas un interešu konflikta jautājumiem, institūcijas vadītājs vai viņa pilnvarota persona nodrošina:
    1. apmācības, uzsākot darbu publiskas personas institūcijā, un vismaz reizi trijos gados papildu apmācības;
    2. zināšanu pilnveidošanu vismaz reizi trijos gados, izmantojot kādu no šo noteikumu 11.punktā minētajām apmācību nodrošināšanas iespējām.
11. Apmācības par interešu konflikta un korupcijas novēršanu var tikt nodrošinātas:
    1. deleģējot institūcijas darbiniekus piedalīties Valsts administrācijas skolas organizētajos semināros par interešu konflikta un korupcijas novēršanas jautājumiem;
    2. organizējot izglītošanas pasākumus institūcijā, uzaicinot Korupcijas novēršanas un apkarošanas biroja amatpersonas vai citus ekspertus korupcijas novēršanas jomā vai piedaloties Korupcijas novēršanas un apkarošanas biroja organizētajos semināros;
    3. deleģējot izstitūcijas pārstāvi piedalīties Korupcijas novēršanas un apkarošanas biroja tālākizglītotāju par pretkorupcijas jautājumiem programmā, lai pēc programmas apguves šī amatpersona varētu organizēt darbinieku apmācības attiecīgajā institūcijā;
    4. nodrošinot darbiniekiem zināšanu apguves iespējas patstāvīgi.
12. Institūcijas vadītājs vai viņa pilnvarota persona nodrošina iekšējās kontroles sistēmas korupcijas riska novēršanai pilnveidošanu un uzraudzību, un novērš uzraudzības procesā konstatētās nepilnības iekšējās kontroles sistēmā.
13. Institūcijas, kas ir ministrijas padotībā vai pašvaldības izveidotas institūcijas, iekšējās kontroles sistēmas īstenošanā var izmantot attiecīgās ministrijas vai pašvaldības iekšējos normatīvos aktus, kas nosaka iekšējās kontroles sistēmas darbību un uzraudzību.
14. Saskaņā ar šiem noteikumiem iekšējās kontroles sistēma korupcijas risku novēršanai tiek izveidota vai pilnveidota atbilstoši šiem noteikumiem ne vēlāk kā līdz 2018.gada 31.decembrim.
15. Tiesu varas institūcijas nodrošina korupcijas un interešu konflikta riska novēršanu, ievērojot speciālajos likumos noteikto funkciju un darbību specifiku.

Iesniedzējs: Ministru prezidents M.Kučinskis

Vīza: Korupcijas novēršanas un

apkarošanas biroja priekšnieks J.Straume

Iluta Ceicāne, 67356144

iluta.ceicane@knab.gov.lv